Els grups municipals de CiU i ERC han demanat formalment a l'Ajuntament de Barcelona que concedeixi la Medalla d'Or de la ciutat a Muriel Casals, expresidenta d'Òmnium Cultural i diputada de Junts pel Sí morta aquest cap de setmana. En roda de premsa conjunta, Xavier Trias i Alfred Bosch han considerat que Casals es mereix "de sobres" aquest reconeixement per la seva trajectòria personal, i han destacat les seves "fortes conviccions", el seu paper cabdal en l'organització de les multitudinàries manifestacions dels darrers anys amb motiu de l'Onze de Setembre i la seva defensa compromesa de la democràcia i llibertat de Catalunya "des del respecte i la permanent voluntat de diàleg".

Summary: CiU i ERC demanen a l'Ajuntament de Barcelona que concedeixi la Medalla d'Or de la ciutat a Muriel Casals


L'Ajuntament de Barcelona ha detallat aquest dimecres les primeres mesures per pal·liar els efectes del coronavirus en el sector cultural. El consistori convocarà una subvenció extraordinària d'1 milió d'euros que posaran "especial atenció" a les estructures "més febles" vinculades a la cultura de base. Alhora, reprogramarà produccions de companyies catalanes i de la ciutat suspeses per la crisi sanitària en festivals com el Grec –que s'allargarà durant tot l'agost-, la Quinzena Metropolitana, el Districte Cultural i d’altres programes municipals. L'Ajuntament de Barcelona també avançarà a companyies i artistes part dels caixets dels espectacles ajornats. L'alcaldessa de Barcelona, Ada Colau, ha plantejat aquest dimecres fins a 10 mesures extraordinàries per fer front a l’impacte de la COVID-19 en l’activitat i el teixit culturals de la ciutat. "Un sector bàsic, essencial", ha remarcat Colau, per una societat democràtica i amb nivells de vida "dignes". L'alcaldessa s'ha conjurat perquè la cultura no "pateixi" com ho va fer durant la darrera crisi econòmica, i ha dit que es té en compte la seva "rellevància" i que es prendran mesures per ajudar-lo. "Quan continguem el virus i comencem a recuperar la vida amb normalitat, que aquest sector es recuperi quan abans millor, perquè també el necessitarem per poder sortir de la crisi", ha apostat l'alcaldessa.  Entre les mesures anunciades destaca la convocatòria d'una subvenció extraordinària d'1 milió d'euros "en aquelles estructures més febles vinculades a la cultura de base en totes les seves variants i sectors", és a dir, teatres de proximitat, espais de creació, cooperatives culturals i altres entitats del sector. Una mesura específica de suport a les arts escèniques és l'ampliació del Festival Grec 2020 fins a l'agost, de manera que pugui encabir reprogramacions d'espectacles ajornats degut a les mesures de confiniament, així com afegir a la programació ja dissenyada altres produccions aixecades per companyies del país i la ciutat que hagin quedat cancel·lades des del 15 de març al 30 d'abril, o més enllà si segueix la situació d'emergència.  De la  mateixa manera, la Quinzena Metropolitana de la Dansa se celebrarà al juliol amb tots els espectacles de dansa al carrer previstos. El Grec i el programa Districte Cultural –i altres programes municipals- hi contribuiran acollint "el màxim" de produccions de companyies locals que havien estat programades a la Quinzena.  Avançament de caixets i suport a Biblioteques Al marge de la nova línia de subvenció d'1 milió d'euros, el Consistori també es compromet a avançar els caixets de programacions posposades. Així, l’Ajuntament avançarà a companyies i artistes part de les remuneracions dels espectacles i activitats programats i posposats per efecte de la crisis, com en el cas de la Quinzena i Districte Cultural. Es contempla el període que abasta la declaració d’estat d’alarma i mentre segueixi vigent.  Les Biblioteques de la ciutat també es veuran beneficiades amb una partida d'1 milió d'euros, canalitzada mitjançant llibreries de Barcelona i distribuïdores, per incrementar els fons de les biblioteques de la ciutat. Amb Sant Jordi, quan se celebri L'Ajuntament també ha anunciat que facilitarà a la Cambra del Llibre tots els permisos necessaris i la pacificació de carrers i avingudes de la ciutat en la data en què finalment se celebri el Sant Jordi d’enguany. I el festival literari Món Llibre, que organitza l’Ajuntament i té lloc al CCCB i al MACBA, queda reprogramat pels dies 20 i 21 de juny.  "Es farà més tard, però sense cap mena de dubte es farà un Dia del Llibre a Barcelona que serà espectacular, sense precedents, i estem convençuts que tota la ciutadania s'hi bolcarà", ha vaticinat Colau sobre el Sant Jordi ajornat.  El Consistori també treballa en coordinació amb grans esdeveniments culturals i festivals de música ("com el Primavera Sound o el Sónar", ha enumerat el tinent d'alcalde de Cultura, Joan Subirats), que se celebren a la ciutat per tal de reprogramar-los en cas que sigui necessari. I quant al Districte Cultural, la propera convocatòria del programa serà "expandida" per donar cabuda al major nombre possible de produccions que es vagin cancel·lant al llarg del període en què sigui vigent l’estat d’alarma. En l'apartat de taxes i impostos, es reforçaran els fons destinats a la convocatòria per subvenció de l’IBI, de l’ICUB, per a entitats culturals obertes al públic, com ara sales de teatre, cinemes, espais de creació, comerç cultural i llibreries. També es crearà una línia de subvencions per finançar el 100% de les taxes per rodatges audiovisuals a la ciutat fins al 31 de desembre de 2020. Peticions a la Generalitat i l'Estat L’Ajuntament de Barcelona fa també una crida a les administracions competents en matèria cultural -l’Estat i la Generalitat- a emprendre mesures fiscals i econòmiques que reverteixin en el sector. Colau ha instat el Govern a crear un espai de coordinació mentre duri la crisi per canalitzar conjuntament les mesures en làmbit de cultura que impliquin les dues institucions. I, específicament, a tancar un acord amb l’Institut Català de Finances (ICF) per tal d’obrir una línia de microcrèdits de fins a 20.000 euros, a interès molt baix o zero, per tal de poder atendre demandes i necessitats de petites i mitjanes empreses culturals, facilitant-ne els tràmits necessaris. I a l'Estat li demana que redueixi l’IVA cultural al tipus mínim establert del 0%, assimilant-lo al de l’àmbit educatiu, com a mínim fins al desembre del 2020, i que destini prioritàriament els 25 milions d'euros d'inversió previstos al conveni de 'bicapitalitat' a "fer front al dèficit conjuntural que es produeixi als equipaments de capitalitat" durant aquesta crisi i a fer una aportació extraordinària dins del conjunt de mesures per donar suport al teixit cultural de la ciutat.

Summary: Barcelona aportarà 1 MEUR al sector cultural per pal·liar els efectes del coronavirus i avançarà catxets als artistes


ERC no compartirà grup amb EH Bildu al Congrés dels Diputats però les dues formacions tindran grup conjunt al Senat. En un comunicat d'aquest dimarts, els republicans i EH Bildu han anunciat que les direccions polítiques dels dos partits han apostat per "una coordinació política i estratègica per a la consecució dels objectius conjunts" que a la cambra baixa es desenvoluparà "sense la necessitat d'articular" un únic grup. Així doncs, els quatre diputats bascs no s'integraran al grup d'ERC i hauran d'estar al grup mixt, ja que no compleixen les condicions per tenir grup propi. En canvi, al Senat els dos senadors d'EH Bildu sí que formaran part del mateix grup que els d'ERC. Al mateix comunicat, els dos partits han subratllat que es la decisió respon a "qüestions tècniques i d'optimització dels recursos polítics" i han remarcat que el fet de compartir grup o no fer-ho no els "allunya" dels objectius marcats a l'acord estratègic entre les dues formacions. El programa acordat entre els dos partits es manté "inalterat", han afirmat. Té com a línies d'actuació la defensa del dret d'autodeterminació, la llibertat dels "presos polítics" i la tornada a casa dels "exiliats", la lluita contra la repressió i a favor dels drets fonamentals, la defensa dels drets econòmics i socials i d'un model que posi les persones al centre. Els dos partits han creat dues comissions -una estratègica i una operativa- de seguiment dels acords segons els quals desenvoluparan accions coordinades per assolir els objectius conjunts.

Summary: ERC no compartirà grup amb EH Bildu al Congrés però les dues formacions tindran grup conjunt al Senat


El jutjat d’instrucció número 3 de Reus ha començat a prendre declaració als exresponsables de la cúpula de Plataforma per Catalunya (PxC), investigada per un presumpte delicte d’incitació a l’odi i el racisme arran de la campanya de les eleccions municipals del 2011. Aquest dimecres havien de declarar l’exlíder de la formació, Josep Anglada, l’exsecretària de presidència, Marta Riera, i l’exsecretari d’organització i acció electoral, David Parada. Anglada i Riera no han comparegut i el jutge els ha citat novament per l’11 de juliol amb un advertiment de detenció si no assisteixen a la vista. Parada ha estat l’únic que s’ha personat als jutjats i, segons l’advocat de l’associació Watani, Hilal Tarkou, l’exsecretari d’organització ha descarregat sobre Anglada totes les decisions i el contingut del programa electoral que són objecte d’investigació. Segons han apuntat fonts judicials a l’ACN, Anglada i Riera havien sol·licitat al jutge poder declarar per videoconferència. El magistrat els ho va denegar, però el jutjat no els ha pogut notificar la decisió perquè les dades de contacte que van facilitar no eren correctes. Les mateixes fonts han indicat que els dos investigats havien d’acudir als jutjats perquè, si no han rebut cap resolució, es mantenia vigent la seva citació per a aquest dimecres.  L’exsecretari d’organització i acció electoral de PxC i exregidor de Sant Boi de Llobregat, David Parada, sí que ha comparegut als jutjats de Reus. Hilal Tarkou, advocat de l’entitat denunciant Watani, ha manifestat que Parada ha “llençat pilotes fora” i que no ha respost a les seves preguntes. “Ha dit que ells no pintaven absolutament res en el programa electora, que era un partit presidencialista, que complien tot el què deia Anglada i que eren membres testimonials”, ha explicat el lletrat. A més, Parada ha manifestat que diversos advocats van intervenir en l’elaboració del programa, però no n’ha sabut donar els noms, segons Hilal Tarkou.  L’advocat de l’entitat denunciant s’ha mostrat convençut que el cas anirà a judici i que “la cúpula enginyera” del programa electoral “s’asseurà a la banqueta i els jutjaran per incitació a l’odi i la discriminació”. Hilal Tarkou ha denunciat que la campanya “afecta greument a la convivència i a la pau social” i ha afirmat que “amb això no s’hi juga”. L’advocat s’ha mostrat confiat que el jutge els apliqui “la pena màxima” i ha advertit que arribaran fins al final, perquè “la llibertat d’expressió té uns límits”. El 2013 el magistrat Diego Álvarez de Juan -alhora instructor del cas Innova- ja va citar a declarar com a imputat per aquests fets el cap de llista de PxC per Reus a les municipals, Albert Tafalla, arran d’una denúncia de l’associació Watani. El 4 de desembre del 2013 el candidat local va declarar als jutjats que la campanya estava dirigida per la cúpula del partit i es va escudar en la llibertat d’expressió. Tafalla va comparèixer acompanyat de diversos membres del partit encapçalats pel seu president, Josep Anglada, el qual va denunciar que eren objecte d’una “cacera de bruixes” i que “cap associació islàmica prohibirà que defensem que primer són els de casa”. La fiscalia i la defensa van sol·licitar el sobreseïment del cas. El ministeri fiscal va considerar “reprovable” el contingut del programa de PxC, però va argumentar que no es podia comprovar quin havia estat el grau d’incidència que aquelles manifestacions havien tingut en l’electorat ni si s’havia produït algun incident en el procés electoral derivat de les mateixes. Finalment, però, el jutge va atendre les demandes de l’associació local Watani, liderada per l’advocat Hilal Tarkou, i va acordar mantenir la imputació de Tafalla i dirigir el procés contra la cúpula del partit.  A més d’Albert Tafalla i de David Parada, que ha declarat avui, el jutge ha citat a declarar com a investigats pel dia 13 de juny a l’aleshores secretari general i portaveu, Robert Hernando; al secretari general i territorial a Tarragona, August Armengol -actual president de PxC- i a la secretària de les JIC, Mònica Lora. El dia 11 de juliol declararan Josep Anglada i Marta Riera, amb advertiment de detenció si no compareixen. El dia 13 de juliol hauran de declarar el secretari jurídic i delegat de Barcelona, Joan Garriga; el secretari territorial per Lleida, Eduard Pallerola, i el membre del comitè de campanya Ignacio Mulleras. També estan investigats els secretaris territorials per Barcelona i Girona, Miguel Ángel Chiquillo i Moisès Font, respectivament, i el secretari d’economia, Daniel Ordóñez.  Una campanya polèmica La propaganda incloïa un xec simulat a nom de Mohamed Alcabir Samir amb l’import de 4.000 euros, al revers del qual es deia que el Parlament ha repartit 4.000 MEUR entre els immigrants el 2009 i 2010, i que cada català destina 600 euros dels seus impostos perquè cada immigrant rebi 4.000 euros. A més, els pamflets cridaven a l’eliminació de les places de col·legis i llars d’infants de la ciutat reservades per a immigrants i, igualment, es manifestava que “set de cada nou nous llocs de treball són per als immigrants”, que són “mà d’obra que genera competència deslleial amb pèrdua de drets laborals i salarials a la baixa” o que “als immigrants se’ls paga el lloguer del pis, subsidis sense haver cotitzat, rebuts de l’aigua i la llum, beques escolars, cotxets de bebè i avals per a la farmàcia o el supermercat”.  També s’hi feien afirmacions com que “el comerç immigrant acaba amb el teixit comercial”, que “els immigrants incompleixen els horaris, treballen sense cotitzar, exempts d’impostos” o, en un altre punt del programa, es vincula la immigració amb les màfies.  En la interlocutòria dictada al gener, el magistrat afirmava que “la propaganda excedeix dels límits de la llibertat d’expressió i colpeja en el nucli de la dignitat humana que eleva a categoria essencial l’article 10 de la Comissió Europea”. Segons el jutge, les afirmacions de la formació es converteixen “en un discurs indiciàriament delictiu” perquè “suposen la difusió d’un missatge que promou o justifica l’odi racial i la xenofòbia perquè és un discurs basat en la intolerància”.  Álvarez de Juan concloïa que els fets són presumptament delictius perquè “suposa una incitació a la violència contra aquest grup de persones i perquè s’està llençat el presumptament malintencionat missatge a la població que es deixa als espanyols sense recursos per donar-los als immigrants (...) i es crea una falsa imatge en què es relaciona el delicte amb la immigració”. L’instructor mantenia que “es pot tenir una política més o menys favorable a la immigració, però no es pot convertir la immigració en odiosa per defensar tal política”. El jutge considerava que aquesta mena de discursos de l’odi poden incitar la resta de la població “a fabricar un enemic artificial i predisposen el caldo de cultiu adequat perquè, en un moment de forta crisi econòmica, es pugui arribar a canalitzar qualsevol acte violent contra aquells immigrants”.  Per tot plegat, en la interlocutòria el jutge ressenyava que la campanya electoral de PxC posa “en entredit” el dret dels immigrants musulmans a conviure pacíficament a l’Estat. “La difusió d’un missatge com el de PxC suposa una evident menysvaloració o trivialització dels immigrants musulmans, per la qual cosa és indiciàriament delictiva perquè xoca amb béns constitucionalment rellevants”, subratllava.

Summary: Josep Anglada no compareix als jutjats de Reus per declarar com a investigat per la campanya de PxC del 2011


Els preus van pujar quatre dècimes al novembre en relació amb l'octubre a Catalunya i van deixar una taxa d'inflació anual de l'1,9%, la mateixa que la registrada en el mes d'octubre i la més alta del conjunt de l'estat espanyol, compartida amb la ciutat autònoma de Melilla, segons ha informat aquest dijous l'institut d'estadística espanyol. En el conjunt de l'Estat, els preus al novembre es van incrementar cinc dècimes amb una taxa interanual de l'1,7%, una dècima més que la registrada a l'octubre. Els preus de les gasolines han impulsat a l'alça la inflació després d'incrementar preus aquest mes de novembre davant l'estabilitat que van registrar el novembre de l'any passat.  La inflació a Catalunya ha tancat el mes de novembre amb la taxa de l'1,9% , amb un comportament pla en relació amb la inflació del mes d'octubre.  El sector que ha ajudat a escalfar de nou la inflació ha estat la cistella dels derivats del petroli, gasolines i lubricants, que aquest mes de novembre han registrat una alça de preus a Catalunya de nou dècimes mentre que l'any passat van baixar.    L'altra cistella que ha impulsat a l'alça la taxa anual de la inflació ha estat l'habitatge, per la pujada dels preus del gasoil de calefacció mentre que al novembre de l'any passat van restar estables.  En sentit contrari, els preus que van ajudar a refredar la inflació van ser els productes de la cistella del vestit i el calçat, amb una pujada de preus menor que la registrada en el novembre del 2016. Els hotels, cafès i restaurants van baixar els preus més que al novembre de l'any passat, especialment als que afecten als serveis d'allotjament en hotels.  La cistella d'aliments i begudes no alcohòliques va estar condicionada per la baixada de preus de les fruites fresques, un 4,2%, superior a la registrada l'any passat.  Finalment, la cistella de l'oci i la cultura ha refredat els preus perquè els paquets turístics han baixat preus davant l'estabilitat del 2016.  La inflació subjacent de l'Estat, la que exclou el comportament volàtils dels productes derivats del petroli i els aliments no elaborats, s'ha situat al novembre en el 0,8%, una dècima menys que a l'octubre. L'Institut Nacional d'Estadística (INE) no desagrega per autonomies la inflació subjacent.  Barcelona Per demarcacions, els preus a Barcelona van pujar al novembre quatre dècimes  i van situar la inflació anual en l'1,9%, una dècima més que la registrada en aquest territori en el mes d'octubre.  Girona A Girona, els preus van pujar dues dècimes en relació amb l'octubre i van deixar una inflació anual del 2,1%, la mateixa que es va registrar a l'octubre.  Lleida A Lleida, els preus van pujar cinc dècimes en relació amb l'octubre i van deixar la inflació anual en l'1,9%, la mateixa que la registrada a l'octubre.  Tarragona Finalment, a Tarragona els preus es van incrementar en tres dècimes i van deixar una inflació anual de l'1,8%, dues dècimes més que la taxa anual del mes d'octubre.

Summary: Els preus pugen quatre dècimes al novembre i deixen la inflació anual de l'1,9%, la més alta de l'Estat


Adecco, Manpower i Randstad, tres de les principals empreses dins el sector els recursos humans, han anunciat aquest dijous la creació d'una aliança per contribuir a la preparació de la nova normalitat i agilitzar la tornada a la feina de forma segura. Les accions concretes que contempla la iniciativa es donaran a conèixer durant els pròxims dies, tot i que les tres multinacionals ja han detallat que començaran a treballar en deu dels països més impactats pel coronavirus i en cinc sectors específics. Les tres companyies que han impulsat l'aliança també demanaran a altres actors del sector de recursos humans que se sumin a la causa i convidaran a altres empreses, sindicats i organitzacions no governamentals. Segons el director general d'Adecco Group a Espanya, Íker Barricat, "davant la crisi de la covid-19, les empreses de recursos humans han d'unir forces i posar la seva experiència i el seu coneixement a disposició de la resta [...] per construir un futur que garanteixi el nostre benestar com a societat".

Summary: Adecco, Manpower i Randstad creen un front comú per agilitzar la tornada a la feina de forma segura


L'Ajuntament de Barcelona reforçarà aquest estiu l'actuació policial contra el top manta amb més "saturació" per part de la Guàrdia Urbana dels espais que estiguin ocupats de forma "abusiva". El comissionat de Seguretat, Amadeu Recasens, no descarta cap resposta policial, com el desallotjament de l'espai en una situació determinada, i ha anunciat que destinaran "més recursos per identificar i multar compradors". Aquestes són algunes de les mesures del pla per evitar la venda ambulant no autoritzada a la ciutat que el primer tinent d'alcalde, Gerardo Pisarello, ha presentat aquest dijous. El govern d'Ada Colau també engegarà una campanya de comunicació per promoure el consum responsable i dissuadir els turistes de comprar al top manta i posarà en marxa 40 nous plans d'ocupació per a venedors ambulants. Pisarello ha reconegut que la situació pel top manta a la ciutat és "preocupant" i que no se soluciona ni "en tres dies" ni amb "una vareta màgica".

Summary: Barcelona reforça la resposta al carrer contra el top manta amb més saturació policial i sense descartar desallotjaments


Finalment serà un jutge qui decidirà si les campanes de la Catedral de Girona poden sonar de nit. Els propietaris de l'hotel Històric, situat a pocs metres del temple, han presentat una demanda al Jutjat Contenciós Administratiu de Girona per demanar que es pronunciï sobre el conflicte obert amb l'ajuntament. Els amos de l'hotel s'havien queixat diverses vegades perquè  el so molestava els clients. Al gener, i per decisió de l'exalcalde Carles Puigdemont, les campanes van deixar de sonar de nit. La mesura, però, va generar controvèrsia i els veïns s'hi van oposar. Mes i mig més tard, el successor de Puigdemont, Albert Ballesta, feia tornar a sonar les campanes escudant-se en la Llei de Centres de Culte. L'advocat dels hotelers, Lluís Gallardo, lamenta que el consistori no ha volgut arribar a un acord i que no els ha quedat més remei que portar el cas als tribunals. Avançat que la resolució del jutge pot trigar i que el procediment serà lent.

Summary: Un jutge decidirà finalment si les campanes de la Catedral de Girona poden sonar de nit


El grup municipal del PSC de Tortosa ha anunciat, aquest dimecres, que presentarà una moció al proper ple per exigir "responsabilitats" al govern municipal, per la paràlisi de les obres del pont de l'Estat. El portaveu socialista, Enric Roig, ha recordat que la situació és resultat de "la mala gestió" del consistori perquè es va adjudicar aquesta obra a una empresa que "no reunia la solvència econòmica suficient". Roig ha criticat que la tinent d'alcalde d'Urbanisme i Obres Públiques, Meritxell Roigé, no hagués investigat prou l'empresa Bardera, que ja havia estat en concurs de creditors al 2013 i havia deixat una obra inacabada el 2014. El PSC reclama que es reobri el trànsit del pont de l'Estat i s'informi a la ciutadania de "què està passant".   El PSC de Tortosa ha demanat al govern municipal que apliqui mesures pal·liatives al problema que ha generat la paràlisi de les obres del pont de l'Estat perquè no es vegi perjudicat el comerç i els ciutadans. "Cada vegada estem més farts dels continus fracassos i nyaps d'aquest govern i la ciutadania no es mereix el què està passant", ha dit Enric Roig, portaveu del grup socialista. "Pensem que la manera de gestionar la crisi ha estat una cortina de fum", ha afegit.

Summary: El PSC de Tortosa reclama responsabilitats al consistori per la paràlisi de les obres del pont de l'Estat


Un incendi ha cremat aquest divendres un pis d’un bloc de quatre plantes del carrer Major de Tarragona. Els Bombers de la Generalitat han rebut l’avís a les 11:42 hores i fins al lloc s’han desplaçat quatre dotacions que han donat l’incendi per controlat en mitja hora. Els efectius han atacat les flames per la façana exterior i no hi ha hagut persones afectades, segons els Bombers. El succés ha generat una gran expectació per la intensitat del foc i la intensa fumera negra que sortia de l’immoble, ubicat a la cantonada amb el carrer de la Nau. La zona ha quedat tallada al trànsit mentre es portaven a terme els treballs d’extinció i s’ha desallotjat preventivament les persones dels negocis més propers. Fins al lloc també s’han desplaçat diverses dotacions de la Guàrdia Urbana i dels Mossos d’Esquadra.

Summary: Crema un pis del carrer Major de Tarragona sense causar ferits


Foment del Treball ha fet una crida aquest divendres a utilitzar l'aplicació 'Radar Covid' una eina que ha posat en marxa la Secretaria d'Estat de Digitalització i Intel·ligència Artificial i que té com a objectiu evitar de forma més eficaç la propagació de nous rebrots. Segons ha destacat la patronal en un comunicat, l'ús d'aquesta tecnologia "facilitarà l'inici del curs escolar i la recuperació de l'activitat econòmica". "És fonamental que les dues activitats es puguin dur a terme amb la convicció que no es poden adoptar noves mesures de confinament", assenyala l'associació empresarial. Per altra banda, la patronal s'ha posat a disposició de les administracions pel que fa a l'aportació de recursos tècnics i professionals. En el mateix escrit, Foment demana que l'aplicació desenvolupada pel govern espanyol utilitzi uns paràmetres informatius "clars i transparents" i que les dades que es recullin "siguin iguals per totes les comunitats". A banda, sol·licita que s'elabori un protocol d'intercanvi d'informació entre comunitats per determinar quin tipus de tests són necessaris en casa territori. De cara al mes de setembre, la patronal avança que proposarà a la resta d'agents socials aprofundir en aquest projecte per poder-lo aplicar a l'entorn empresarial. Alhora, emplaça a les diferents administracions públiques a "implicar-se" en la iniciativa. "L'economia espanyola es troba en una situació en què no es pot enfrontar a un rebrot similar al del mes de març", conclou.

Summary: Foment del Treball fa una crida a utilitzar l'aplicació 'Radar Covid' per accelerar la recuperació de l'econòmica


Diverses entitats, col·lectius, la CUP i el Sindicat d'Estudiants dels Països Catalans (SEPC) s'han agrupat en una plataforma per denunciar "l'augment d'agressions i accions feixistes" a Girona ciutat, sobretot després de l'1-O. Pintades d'esvàstiques, atacs al Casal Independentista El Forn, amenaces i cops de puny... Els impulsors de la plataforma les han recollides totes en un llistat que aquest dilluns han fet públic. Asseguren que, al darrere de la majoria, hi ha un grup liderat per "feixistes històrics", que se sent "legitimat" per actuar cada cop "amb més impunitat". La plataforma, a més, assenyala directament un membre del Jovent Gironí –la grada d'animació del Girona FC- de qui diuen, directament, que és "d'ideologia nazi i ha comès algunes de les darreres agressions feixistes". Per això, reclamen al club que l'expulsi i, en cas que no sigui així, sol·liciten a l'Ajuntament que hi intervingui. "Perquè sabem que el feixisme segueix avançant si no se'l combat decididament, sense posicions tèbies o ambigües", recull la plataforma en un manifest. La Plataforma Antifeixista de Girona la formen una desena d'entitats i col·lectius. L'integren l'Ateneu 24 de juny, l'Ateneu Popular Salvadora Catà, el Casal Independentista El Forn, Kan Kolmo, la CUP, Endavant Nordoriental, l'Espai Antiracista de Salt i Girona, la Forja i el SEPC. Tots ells han decidit unir-se per plantar cara a les "agressions i actes feixistes" que, sobretot d'ençà del referèndum, han anat "en augment" a Girona ciutat. Asseguren que, al darrere de la majoria d'atacs, hi ha sempre un mateix grup (que sol actuar de nit emparat "per la foscor). Els impulsors de la plataforma diuen que la situació ja ve de lluny, i que es remunta al 9 de novembre del 2014 (quan durant la consulta sobiranista alguns dels integrants van entrar a l'escola d'hostaleria i van fer malbé una urna). Però també subratllen que, a partir de l'1-O, aquest grup s'ha sentit "legitimat" per actuar amb "més impunitat" contra activistes, centres socials, casals populars i ateneus.  "Conscients del context d'excepcionalitat social i política en què ens trobem, hem decidit unir-nos per constituir la Plataforma Antifeixista Gironina", recull el manifest que avui han llegit els seus impulsors. "Perquè sabem que el feixisme segueix avançant si no se'l combat de cara i colze a colze; decididament, sense posicions tèbies o ambigües", hi afegeixen. D'entrada, la plataforma ja ha recollit tot un seguit d'accions i atacs feixistes que s'han viscut a Girona ciutat. Abans de l'1-O, el llistat inclou "llançaments de pedres, vidres i petards" contra espais com el Casal 4 Rius o Kan Kolmo, a més de pintades a les parets (esvàstiques, lemes racistes i xenòfobs). "A més, diversos membres d'aquests col·lectius de la ciutat han estat agredits directament pel carrer, tot i que pocs han anat a judici per por a represàlies", expliquen des de la plataforma. La majoria de les víctimes eren menors i universitaris.  Cops de puny, cadires i amenaces A partir del referèndum, el llistat inclou una desena d'agressions i actes feixistes. Entre d'altres, pintades d'esvàstiques al col·legi Eiximenis, atacs al Casal Independentista El Forn (on un grup va llançar-hi cadires i va proferir amenaces) o agressions físiques a activistes i militants independentistes. S'hi recull que, el 26 de maig, el mateix grup va clavar una cossa a un militant a la plaça Independència i el va perseguir brandant una cadena de ferro. O que el 25 de març, davant el col·legi Groc, van clavar dos cops de puny a un conductor que al cotxe hi portava el cartell 'Llibertat presos polítics bascos'.  La llista també recull les destrosses als 'tòtems de la Llibertat', instal·lats a prop de l'edifici Santa Caterina, o les amenaces que va rebre un jove que portava un llaç groc a la solapa.  Crítiques al Girona FC Una de les portaveus de la plataforma, la Saray Espinosa, explica que el grup que comet la majoria dels atacs està liderat per "feixistes històrics", que cada cop actuen més "emparats per una xarxa informal que els fa de suport". En aquest sentit, Espinosa denuncia que els seus "líders" pretenen influenciar els joves per "reclutar-los cap al feixisme més pur i dur". I aquí, la plataforma llança una crítica oberta al Girona FC. Acusen el club de negar-se a expulsar un dels membres del Jovent Gironí –la grada d'animació del Girona FC- "que és d'ideologia nazi i ha comès algunes de les darreres agressions feixistes". Els impulsors reclamen al club que li denegui l'entrada al camp i també apel·len l'Ajuntament de Girona perquè "intervingui i en forci l'expulsió". "Perquè si tot és política, el futbol també; i és necessari que aconseguim fer del Girona FC un espai on el racisme i el feixisme no hi tinguin lloc ni impunitat," subratlla el manifest. La Plataforma Antifeixista de Girona assegura que no es quedarà "de braços creuats" davant aquestes agressions. Per això, d'entrada les ha fet públiques i ara s'obre a tots aquells col·lectius i espais de la ciutat que vulguin adherir-s'hi per eixamplar base i "no fer cap pas enrere per combatre el feixisme".

Summary: Neix una plataforma per denunciar "l'augment d'agressions feixistes" a Girona ciutat, sobretot després de l'1-O


El festival de Peralada celebrarà la 32a edició amb les actuacions de Joan Manuel Serrat, Carlos Santana, Carla Bruni i Rufus Wainwright, com a caps de cartell. Destaca també l'estrena del projecte musical de Sílvia Pérez Cruz i Marco Mezquida al piano, juntament amb d'altres noms ja confirmats fa uns dies, com són Jonas Kaufmann i Plácido Domingo. La programació, que s'ha donat a conèixer aquest dimecres, inclou un total de 22 propostes de música i dansa que tindran lloc des del 5 de juliol fins al 17 d'agost. Aquesta edició estarà marcada pel record a la seva fundadora, Carme Mateu, a qui retran un especial homenatge amb una exposició a la biblioteca del castell. Les entrades ja estan a la venda.

Summary: Serrat, Santana, Carla Bruni i Wainwright actuaran al festival de Peralada


L’alcaldessa de Barcelona, Ada Colau, ha apuntat aquest dimarts en una entrevista a RAC1 que l’Ajuntament demanarà explicacions pel contingut de la informació que publica ‘publico.es’ sobre la relació del CNI amb l’imam de Ripoll Abdelbaki Es Satti, autor intel·lectual dels atemptats de La Rambla i Cambrils. Colau ha afirmat que les víctimes mereixen saber “la veritat” i la informació “és preocupant”, malgrat que “cal ser prudent i no alimentar teories de la conspiració sense proves concretes”. Segons Colau, si es confirma que el CNI va tenir contacte amb Es Satti fins pràcticament els dies de l’atemptat –com diu la informació- seria un fet “rellevant”, i “si a més fos veritat que el CNI destrueix les proves del seu contacte que demostra aquesta relació és gravíssim”. Amb tot, segons Colau, encara no se sap la naturalesa d’aquesta actuació: “Podria ser simplement incompetència, mala gestió o una cosa pitjor, no ho sabem i cal ser prudent”.  Colau ha recordat que com a alcaldessa ha mantingut contacte amb associació de víctimes de l’atemptat i algun familiar de manera molt regular i “cada vegada que surt una notícia afecta les víctimes”. Per això ha demanat a l’Estat que sigui més sensible i tracti amb “més cura” els familiars. “Que els expliqui què és el que saben i no saben” perquè “si alguna cosa està obligada a fer l’administració és mantenir un contacte molt proper amb les víctimes i que no es vagin assabentant de les coses a través dels mitjans de comunicació”.

Summary: Colau demanarà explciacions i consideraria “gravíssim” que el CNI destruís proves sobre la relació amb l’Imam de Ripoll


L'aerolínia de baix cost Ryanair finalment no tancarà la base de l'Aeroport Girona-Costa Brava després d'un acord assolit amb els treballadors dijous passat. Entre finals de novembre i principis de desembre va oferir als empleats de Girona una última oferta per evitar el tancament, en què havien d'acceptar passar de ser treballadors fixos a fixos discontinus i una majoria ho ha acceptat, tal com ha avançat TV3. L'empresa ja ha anunciat que els treballadors hauran d'estar tres mesos a l'any a l'atur. De tota manera, la portaveu d'USO Ryanair, Lídia Arasanz, ha alertat que en els nous contractes "hi ha clàusules que no acabem d'entendre" i que estan estudiant a fons. Una d'elles és que no es reconeixerà l'antiguitat dels treballadors. La portaveu d'Unió Sindical Obrera (USO) a Ryanair ha destacat que "hi ha persones que porten vint anys treballant a l'empresa", però amb els nous contractes serà "com començar de zero en una altra empresa". Per això, Arasanz creu que els nous contractes "s'han d'agafar amb pinces". Els nous contractes començaran a tenir vigència l'1 de gener de 2020. Des d'aquell moment, els treballadors comptaran amb contractes de nou mesos i tres més que hauran d'anar a l'atur. Arasanz ha alertat que això comportarà problemes en "les cotitzacions", que es modificaran lleugerament pels tres mesos anuals que no constaran. Una de les noves clàusules del contracte que han firmat els treballadors gironins de Ryanair és que comptaran amb la categoria laboral d'"agents de servei d'atenció al client" en comptes de tripulants de cabina. Arasanz ha afirmat que és un fet "molt greu" pels riscos de salut que assumeix el personal d'avió i que ara no es reconeixerà enlloc. La portaveu ha avançat que el sindicat estudiarà "fins a quin punt és legal" aquesta regulació de categoria laboral per la feina que fan. El sindicat ha detallat que els pilots d'avió també han hagut de signar el canvi de contracte i passaran a ser treballadors fixos discontinus. Una "bona notícia" Lídia Arasanz creu que el fet que Ryanair mantingui oberta la base gironina és "una bona notícia" ja que suposa que "hi haurà famílies que no aniran a l'atur. Malgrat tot, ha criticat "les maneres" com l'empresa ha "coaccionat" els treballadors per mantenir la base oberta. La portaveu sindical creu que l'empresa no va donar prou temps als treballadors per estudiar amb atenció la resposta que havien de donar. De fet, l'empresa els va oferir aquesta opció entre finals de novembre i principis de desembre. De tota manera, els treballadors que hi estiguessin d'acord havien de signar el contracte abans del dijous 5 de desembre de forma individual. Finalment, divendres la companyia va avisar que "hi havia la majoria suficient" de treballadors que havien acceptat fer el canvi contractual. El sindicat ha demanat a l'aerolínia que especifiqui "quanta gent" equival a la "majoria suficient" però no han donat les dades.

Summary: Ryanair no tancarà la base de Girona després que els treballadors accepten passar a ser fixos discontinus


A la resta de l'Estat, l'augment va ser del 16,7% ACN Madrid.-La compravenda d'habitatges va augmentar un 19,1% a Catalunya durant el tercer trimestre en comparació al mateix període de l'any passat, segons els resultats de l'estadística sobre transaccions immobiliàries del Ministeri de Foment. Així, entre juliol i setembre, es van concretar 20.599 operacions davant les 17.289 de l'any passat. Catalunya és el segon territori de l'Estat on la xifra de compravenda de pisos és superior, amb 20.599, només superat per Andalusia, amb 23.369, on el creixement va ser del 23,6%. A la resta de l'Estat, entre juliol i setembre es van vendre 121.561 habitatges, el que suposa el millor tercer trimestre del 2008 i un augment del 16,7%. Les comunitats que van registrar increments més importants són La Rioja (+32,9%), Cantàbria (+31,9%), Ceuta i Melilla (+26,3%), Múrcia (+25,6%) i Andalusia (+23,6%). En canvi, els creixements més discrets van ser per a Extremadura (+5,7%), el País Basc (+6,3%), la Comunitat de Madrid (+7,9%) i Navarra (+9,9%). Per municipis, Barcelona va ser la segona ciutat amb més compravendes -4.096- només superat per Madrid, amb 8.560. En tercer lloc, se situa València (2.404), Saragossa (1.944), Sevilla (1.779), Màlaga (1.632), Alacant (1.399) i Palma (1.315). Quant al règim, les transaccions d'habitatge lliure van suposar el 96,3% del total durant el tercer trimestre, és a dir, 117.068, mentre que els pisos protegits van sumar 4.493, un 3,7% del total. D'altra banda, 11.435 transaccions van correspondre a habitatge nou, un 9,4% del total, mentre que els de segona mà van representar el 90,6%, amb 110.126.

Summary: La compravenda d'habitatges creix un 19,1% a Catalunya durant el tercer trimestre


El president de la Generalitat, Quim Torra, ha comparat la "nova cruïlla històrica" actual amb la de fa 300 anys quan es va decidir entre "la submissió o la resistència a Felip V". "Ens cal decidir si davant les injustícies, les amenaces, la por, la violència, les presons i l'exili ens conformem o resistim i avancem", ha manifestat en el discurs institucional amb motiu de la Diada Nacional de Catalunya. El president català ha posat en valor que cada vegada que el poble català ha caigut, s'ha tornar a alçar i a posar en marxa. En aquest context, ha assegurat que ara Catalunya ho fa en un "combat democràtic i pacífic pels drets civils, socials i nacionals" sense abandonar mai "les banderes del diàleg, la pau i la paraula". D'altra banda, Torra ha refermat el seu compromís per fer efectiva la República. "Ho farem per tots els presos polítics i exiliats i per tots aquells que són perseguits per defensar la llibertat de Catalunya", ha reblat. Torra ha dedicat l'inici del seu discurs institucional a relatar què va passar al Palau de la Generalitat el juliol de 1713, quan es va produir una votació que "canviaria el curs de la història dels catalans". Davant la imminent arribada a Barcelona de les tropes borbòniques, es va convocar la Junta de Braços per prendre una decisió. Per 78 vots contra 45, es va optar per "resistir", segons ha relatat Torra per després afegir que llavors calia decidir entre "la submissió o la resistència a Felip V".  Una situació que, segons Torra, és comparable amb la "nova cruïlla històrica" actual.  "Ens cal decidir si davant de les injustícies, les amenaces, la por, la violència, les presons i l'exili ens conformen o resistim i avancem", ha avisat. En aquest sentit, ha convidat els ciutadans a "desemmascarar la mentida quan faci falta" i mantenir sempre "el bon to i el somriure malgrat els insults i les humiliacions". Aquest any, segons ha explicat Torra, es dedica la Diada de l'Onze de Setembre a la llibertat i ha afegit que "la llibertat no fractura mai" sinó que "allò que fractura és la seva absència".  Seguint amb el paral·lelisme de fa 300 anys, Torra ha qualificat l'actual situació de "combat democràtic i pacífic pels drets civils, socials i nacionals". "Ens tornem a posar en marxa sense abandonar mai les nostres banderes del diàleg de la pau i de la paraula. No les abandonarem mai. Potser algú ho voldria i mirar de provocar-ho. No ho aconseguirà. La paraula i el vot són les nostres úniques eines. Són els nostres baluards", ha defensat.  Segons Torra, tots els catalans i catalanes s'han de trobar en la defensa de la democràcia i la llibertat tenint en compte que és l'únic "terreny fèrtil" sobre el qual pot créixer el benestar, la justícia, el progrés, la qualitat de vida i la igualtat d'oportunitats.  Per acabar el seu discurs, el president de la Generalitat ha fet referència al seu compromís a fer efectiva la República. I ha assegurat que ho farà "per tots els presos i exiliats i per tots aquells que són perseguits per defensar la llibertat de Catalunya i per haver donat la paraula al poble en el referèndum d'autodeterminació del primer d'octubre".

Summary: Torra compara la "cruïlla" actual amb fa 300 anys: "O resistim o ens conformem davant la por, les presons i l'exili"


L'alcalde de Mollerussa, Marc Solsona, i el portaveu del grup d'ERC, Engelbert Montalà, han anunciat aquest divendres que la plaça que hi ha al davant del Teatre L'Amistat s'anomenarà a partir d'ara plaça de l'1 d'Octubre. Solsona ha explicat que esperen oficialitzar aquest mateix mes de juliol, al Ple ordinari, el canvi de nom, que respon a una petició popular de l'ANC, els CDR's i altres entitats com el Casal l'Arreu, Òmnium Cultural i l'Ateneu Popular. L'alcalde ha recordat que en aquest sentit van entrar al seu moment unes 250 signatures perquè així fos, un nombre s'ha anat incrementant amb el pas de les setmanes. L'espai escollit serà doncs, la plaça del davant el Teatre L'Amistat, que no té nom però així se la coneix. Actualment hi ha el mural al·legòric del Saló del Llibre on també hi ha la reivindicació dels llaços grocs. L'acte inaugural es farà el diumenge 30 de setembre, a la tarda, en un acte que segons Marc Solsona es pretén que sigui ''important per a la ciutat''. De la seva part, Engelbert Montalà ha recordat que els fets de l'1 d'octubre ''marcaran i marquen l'esdevenidor del que serà la història del país i com no podia ser d'una altra manera la ciutat havia de tenir un espai reservat a aquells fets''.

Summary: Mollerussa posarà el nom de l'1 d'Octubre a la plaça que hi ha al davant del teatre L'Amistat


El tinent d'alcaldia de Prevenció i Seguretat de Barcelona ha destacat aquest dimecres la tranquil·litat i l'"absoluta normalitat" de la nit de Cap d'Any a la ciutat amb cap incident greu. Hi ha hagut set accidents de trànsit amb ferits, però cap de gravetat. Un incendi ha cremat un entresol al carrer Calàbria, sense afectacions personals. Els veïns han estat desallotjats per precaució però ja han pogut tornar a casa seva, excepte els del pis afectat. Batlle ha remarcat que les incidències que s'han registrat són les normals d'un cap de setmana, i ha agraït el civisme de la ciutadania i també la feina dels Bombers de Barcelona, la Guàrdia Urbana i el SEM. "Barcelona ha donat la millor de les seves imatges", ha dit. Al marge dels accidents amb ferits, n'hi ha hagut 11 més sense cap ferit. "És el normal en un cap de setmana", ha insistit Batlle, que ha explicat que s'han fet dos grans controls d'alcoholèmia.  També ha aprofitat per destacar la "meravella" d'espectacle que va tenir lloc a la Font Màgica de Montjuïc per celebrar el canvi d'any, amb 94.000 persones com a públic. A això li ha sumat les 2.000 de la plaça Catalunya i les de la resta de festes que s'han celebrat a la ciutat. "Ha estat una nit animada però a la vegada molt tranquil·la", ha reiterat.

Summary: Batlle destaca l'"absoluta normalitat" de la nit de Cap d'Any a Barcelona amb cap incident greu


L'alcalde de Tarragona, Josep Fèlix Ballesteros, ha assegurat aquest diumenge que la mobilització de l'ANC i Òmnium Cultural a la Rambla Nova de la ciutat serà "una gran festa". Ballesteros ha presidit l'ofrena floral de la Diada de Catalunya al monument de Rafael Casanova en la què han participat diverses entitats polítiques i culturals i on ha reclamat que es deixin de banda les "estratègies partidistes" d'afirmar que Catalunya estaria millor sent independent i ha demanat que el país se centri en millorar la qualitat de vida dels catalans. En aquest sentit, ha fet referència a la Llei de pobresa energètica, a la sanitat o a l'estat dels trens. L'ofrena ha acabat amb l'aixecament de quatre pilars de les quatre colles castelleres de Tarragona.

Summary: Ballesteros creu que la mobilització de l'ANC i Òmnium a Tarragona serà una "gran festa"


El Govern treballa perquè discoteques i sales de concerts puguin reobrir. S'està estudiant com fer-ho en l'àmbit del Procicat, ha avançat l'Ara i ha pogut confirmar l'ACN. Segons el diari, la idea és que els locals puguin obrir amb el públic assegut en cadires i només si acullen actuacions musicals o algun tipus d'espectacle. La pista de ball continuaria tancada. Discoteques i sales de concerts estan tancades des del 24 de juliol degut als rebrots de covid-19. El sector de l'oci nocturn demana des de l'inici que es reconsideri aquesta decisió pels greus perjudicis econòmics que els està suposant.


Els serveis jurídics de la Diputació de València han localitzat en unes dependències del psiquiàtric de Bétera (Camp de Túria) unes caixes amb documentació relativa a expedients d’adjudicacions de la corporació sota la presidència d’Alfonso Rus (PP), investigat per presumptes adjudicacions irregulars. Segons que ha avançat la cadena SER i han confirmat fonts de la Diputació de València, els tècnics varen trobar un centenar de caixes i les han posades en coneixement del jutjat número 18 de València,  investiga el ‘cas Imelsa’, pel qual es troba imputat Alfonso Rus i exaltres dirigents de la Diputació de València.  Segons aquestes informacions, els contractes farien referència a adjudicacions per part de l’empresa Imelsa de plans d’instal•lació de gespa artificial. El magistrat ja investiga altres contractes per presumptes adjudicacions a canvi de comissions.  La Guàrdia Civil va detenir el passat gener l'expresident de la Diputació de València i exalcalde de Xàtiva Alfonso Rus (PP) i altres càrrecs populars en municipis de la província que havien estat governats pel partit en el marc de la investigació judicial de l'anomenat 'cas Imelsa' per suposats cobraments i comissions irregulars en ajuntaments. El cas es va destapar el 2014 arran d'una denúncia a fiscalia per part d'Esquerra Unida i pel penediment de l'exgerent d'Imelsa Marcos Benavent, que va gravar Rus mentre comptava bitllets de 500 euros. Benavent, que també està imputat però no ha estat arrestat, va admetre que havia creat dues societats pantalla per cobrar comissions a diverses empreses adjudicatàries de la diputació, i que haurien servit per finançar actes del PP provincial. Benavent també hauria gravat altres suposades corrupteles de companys de partit.

Summary: La Diputació de València localitza al psiquiàtric de Bétera expedients d’ adjudicacions d’Imelsa


El Tren dels Llacs estrenarà finalment la temporada el 29 d'agost i estarà en circulació tots els dissabtes fins al 31 d'octubre, deu circulacions en total. Aquest servei turístic de FGC havia d'iniciar la temporada el 4 de juliol però el confinament que es va decretar al Segrià ho va impossibilitar. El comboi, que comunica Lleida amb la Pobla de Segur (Pallars Jussà), fa un recorregut que permet als viatgers retrocedir en el temps i gaudir de la natura. Aquest servei turístic va néixer l'any 2009 amb l'objectiu de convertir-se en un referent que contribueixi a la dinamització econòmica de les comarques de la Noguera i el Pallars Jussà. Durant el seu recorregut, de 89 quilòmetres, el tren passa per un total de 40 túnels i 58 ponts. El viatge transcorre per la dreta del riu Segre des de Lleida fins a Balaguer, per una via única en un itinerari planer fins a arribar a les primeres muralles muntanyoses de Sant Llorenç de Montgai i Camarasa (Noguera). Després, el tren s'incorpora a la zona de la conca del riu Noguera Pallaresa fins arribar, entre embassaments i serralades com el Montsec, a la Pobla de Segur, la seva darrera destinació. En concret, el Tren dels Llacs circularà tots els dissabtes, entre el 29 d'agost i el 31 d'octubre arrossegat per una locomotora històrica de gasoil. A més de gaudir de les espectaculars vistes durant el trajecte, els visitants tenen l'oportunitat el recorregut amb la visita a diferents atractius del territori. La posada en funcionament d'aquest servei turístic és impulsada i finançada conjuntament per FGC, la Diputació de Lleida i l'ATM de l'Àrea de Lleida. Mesures de protecció El Tren dels Llacs obrirà amb totes les mesures que marquen les autoritats sanitàries perquè els visitants gaudeixin del trajecte. Per aquest motiu, les persones usuàries disposaran de tota la informació necessària als plafons informatius, on es detallaran els protocols a seguir en cada cas, com l'ús obligatori de mascareta per a clients i persones treballadores en espais tancats així com als espais on no es puguin garantir els dos metres de distància. Els espais d'atenció al client estaran equipats amb pantalla protectora i hi haurà dispensadors de gel hidroalcohòlic per a usuaris i persones treballadores en punts senyalitzats.


Els promotors del parc d’activitats a l’aire lliure Calafell Aventura han anunciat que obriran el 18 de març, segons ha fet públic l’Ajuntament d’aquest municipi del Baix Penedès. El complex, que s’està construint als terrenys de l’històric càmping Buen Vino, suposa una inversió que supera els 900.000 euros i garanteix la preservació de la pineda perquè quedarà integrada a les atraccions. Entre les activitats que tindrà el nou parc hi haurà minigolf, tirolines, rocòdrom, cinema 4D, servei de bar i restauració, toros mecànics i altres ginys, un espai per a organitzar esdeveniments, una zona de paint-ball i activitats de ‘teambuilding’. El portaveu dels promotors, Isidre Farré, ha assegurat que l’entrada serà gratuïta i l’accés a les atraccions requerirà una targeta de prepagament. Farré ha admès que la inversió inicial s’ha incrementat en gairebé el doble de diners degut a les mesures de seguretat i a l’ambició que ha anat agafant el projecte. La intenció dels promotors és obrir tot l’any.

Summary: El parc d’oci Calafell Aventura es posarà en marxa a mitjans de març


Una delegació de diputats britànics visitarà el president d'Òmnium Jordi Cuixart i alguns dels altres presos a Lledoners dimarts al matí. El grup, que inclou tres diputats al parlament de Westminster pel Partit Nacional Escocès (SNP), també preveu reunir-se durant aquesta setmana amb el president de la Generalitat, Quim Torra, el president del Parlament, Roger Torrent, a més d’altres càrrecs electes de la CUP o el PSC, i activistes. L’objectiu de la delegació és "captar l’atenció" dels polítics britànics pel que fa la situació de Catalunya, segons ha explicat a l’ACN el diputat escocès Gavin Newlands. "Mai hauríem imaginat que això podria passar a la Unió Europea; són coses d’altres temps, d’altres llocs", diu Newlands, que qualifica l’empresonament del president d’Òmnium i la resta de polítics presos "d'estrany, estrafolari i cruel". Els membres de la delegació que és a Catalunya formen part de l'intergrup sobre Catalunya a la Cambra dels Comuns. Newlands ha explicat que volen tenir "més informació" sobre la situació dels presos i els seus judicis, quan s'acosta el primer aniversari del 20-S i de l'1-O.  "Si això hagués passat en qualsevol altre lloc de la Unió Europea, la Comissió, els caps d'estat i de govern arreu d'Europa ho haguessin condemnat", ha lamentat el diputat.  Segons ell, el "silenci" de la UE s'ha d'acabar i la qüestió catalana ha d'arribar al "radar" dels polítics europeus i del Regne Unit.   El diputat ha indicat que hi ha "diversos diputats al parlament britànic" que rebutgen la situació dels presos, tot i que la majoria de la cambra se centra en altres "problemes", com el Brexit.  Agenda de reunions Els diputats escocesos a Catalunya tenen previst visitar Lledoners dimarts. A més, també es reuniran aquest mateix dia amb el conseller d'Acció Exterior, Ernest Maragall, el president del Parlament, Roger Torrent, el vicepresident de la cambra, Josep Costa, el diputat de la CUP Carles Riera, la presidenta de l'ANC, Elisenda Paluzie, o el vicepresident del Parlament, Josep Costa. Dimecres, els diputats tenen prevista una trobada amb el president de la Generalitat, Quim Torra, i dijous amb el PSC.

Summary: Tres diputats del parlament britànic visitaran Lledoners i es reuniran amb Torra i Torrent


El sindicat UGT de les Terres de l'Ebre ha exigit, en un comunicat, aquest dilluns, que el CatSalut i la Regió Sanitària de l'Ebre garanteixin la inversió necessària, valorada en 2,3 milions d'euros, per dotar l'Hospital Comarcal de Móra d'Ebre amb la tecnologia i les instal·lacions que li correspon al centre. La reclamació arriba arran d'una primera proposta de pressupostos per enguany on les inversions previstes no superen els 250.000 euros. El sindicat també ha demanat que els treballadors han de cobrar la paga variable acordada al conveni per aquest any encara que l'exercici de 2016 es tanqui amb dèficit. Per últim, des de la UGT s'insisteix que, amb la renovació del contracte de gestió de l'Hospital de Móra d'Ebre que s'ha de fer el 2018, es mantingui la titularitat pública, amb una participació majoritària de la Generalitat i del territori ebrenc. La UGT ha reiterat la denúncia per la "retirada" de diners, 4 milions d'euros, que l'Ajuntament de Reus va traspassar del patrimoni de l'Hospital de Móra d'Ebre a l'Hospital Sant Joan de Reus. El sindicat ho ha considerat "il·lícit" perquè els diners provenen del pressupost destinat a la sanitat dels usuaris de les Terres de l'Ebre, perquè l'Hospital Comarcal ha de treballar amb maquinària i instal·lacions que requereixen inversió i millores, i perquè els treballadors del centre de Móra d'Ebre han patit fortes retallades als seus sous.

Summary: La UGT de les Terres de l'Ebre reclama els 2,3MEUR en inversions que li corresponen a l'Hospital de Móra d'Ebre


Ursula Jüngst, una artista alemanya afincada a Alcanar des de principis dels anys 90, ha dedicat els últims sis mesos a un nou repte en la seva carrera: pintar una obra monumental, de sis metres d'amplada i quatre d'amplada, que a partir de l'agost ha de traslladar als vitralls d'una església de Nuremberg (Alemanya). El resultat, 'La festa de la vida', és la invitació a "participar en una celebració, una afirmació de  la vida malgrat les adversitats, de l'alegria de viure i l'esperança". Ho plasma amb les seves particulars pinzellades homogènies de color, amb les quals intenta sintetitzar el paisatge mediterrani que l'inspira. "Als alemanys ens agrada aquest paisatge, el sol i el mar. Aquest quadre, a més, tindrà ara el paper d'ambaixador, perquè pot parlar també sobre les fronteres culturals i a Alemanya podran entendre, tenir alguna cosa d'aquí, d'Alcanar, del Montsià, del mar, de les Terres de l'Ebre", ha explicat Jüngst. La idea és també que es pugui exposar a diferents llocs del món. Tot i que intenta evitar les hores de màxima exposició solar i calor per treballar, Jüngst penja  els diversos quadres de tela que formen la composició de 24 metres quadrats de superfície en total sobre la paret exterior del seu magatzem. És el seu estudi a l'aire lliure, ubicat a la zona de la Selleta, a Alcanar, una urbanització que des dels anys 70 acull professionals i artistes que van s'hi van voler establir inspirats pels aires del Maig del 68. Aquí ha esmerçat més de mig any per enllestir el projecte amb el qual va guanyar un concurs del govern alemany per decorar el vitrall de l'església d'Allerheilgen –Tots els Sants- de Nuremberg. Aquest mes d'agost es traslladarà a aquesta ciutat per iniciar els treballs que han de permetre plasmar l'obra sobre els vitralls de l'absis d'un temple catòlic de concepció arquitectònica i espacial contemporànies. "Per a mi és un repte meravellós. Puc estar i fer el treball aquí. Té una alçada de quatre metres: és el més gran que he fet. Serà per una finestra molt gran, de quatre per sis metres d'amplada", ha explicat. 'La festa de la vida' condensa l'estil de Jüngst, molt marcat pels uniformes traços de color amb els quals imprimeix el ritme de la composició a partir de la repetició i la variació cromàtica. "Per a mi els colors són un idioma, que parla amb el cor de la gent", manifesta la pintora. A la base de l'obra, predomina el blau del mar i del cel, uns colors que, a mesura que s'ascendeix en la composició, es fusionen amb els grocs lluminosos que baixen de la llum, les plantes i les flors. Una síntesi del paisatge Mediterrani, dels signes d'identitat d'Alcanar i de les Terres de l'Ebre, lloc de residència i espai d'inspiració de l'artista des de fa prop de 30 anys i que l'inspira.  Jüngst va arribar a Catalunya l'any 1992 amb una beca per ampliar els seus estudis d'art a Barcelona al costat de Daniel Argimon. Les seves obres es poden veure en diverses galeries i sales d'Alemanya, on algunes de les seves obres formen part de col·leccions privades. A més de Catalunya, també ha exposat a Rússia, Mèxic, els Estats Units o la Xina. Defineix el seu estil com  a "molt modern". "Cada pinzellada té la mateixa amplada i la mateixa llargada. És un mòdul a partir del qual poc construir tot el quadre", explica gràficament. El treball del color en cadascun d'aquests mòduls, amb direccions canviants en confluència i divergència, amb contrastos cromàtics estudiants, confereix a la composició una naturalesa especial. "Tots els colors parlen el seu idioma", tanca Jüngst.

Summary: Una artista alemanya pinta a Alcanar un quadre monumental que plasmarà als vitralls d'una església de Nuremberg


El president espanyol Pedro Sánchez i el president xinès Xi Jinping s'han promès "confiança mútua" i respecte per la "integritat territorial" en la visita institucional xinesa a Madrid d'aquest dimecres. A la declaració conjunta, tots dos governs han reiterat la seva "adhesió als principis de respecte mutu de la sobirania i la integritat territorial". En aquesta trobada institucional, la República Popular de la Xina i Espanya han firmat vuit nous acords de cooperació econòmica i cultural per impulsar la seva "relació estratègica". La visita del secretari general del Partit Comunista de la Xina és la primera que fa un cap d'estat xinès a Espanya en els últims tretze anys. "El govern d'Espanya reafirma la seva adhesió al principi d'una sola Xina", assegura el comunicat conjunt dels dos presidents. Actualment, la Xina té conflictes amb diversos territoris del seu extens estat, com el Tibet o la regió autònoma uigur de Xinjiang, que reclamen el dret a l'autodeterminació i denuncien la repressió del govern xinès. Cooperació econòmica La visita institucional del líder xinès ha estat marcada per l'agenda econòmica. El govern de Sánchez ha considerat que en aquests moments "es donen les circumstàncies per impulsar" les relacions amb la Xina i, per això, ha acordat amb Beijing "augmentar l'apertura econòmica" mútua i "incrementar els intercanvis comercials". A més dels pactes institucionals, també s'han firmat pactes amb empreses xineses per part de l'Hospital Clínic i Barcelona Housing Systems, entre altres companyies de l'Estat. D'altra banda, aquesta trobada ha coincidit amb la creació del Consell Assessor Empresarial Xinès-Espanyol format per setze grans empreses espanyoles i quinze xineses que pretén estimular les relacions comercials entre tots dos estats.

Summary: Sánchez i Xi Jinping aposten per la "confiança mútua" i el respecte per la "integritat territorial"


La producció de cítrics a l'Ebre caurà tant aquesta campanya que ni el lleuger increment dels preus, que s'ha començat a registrar, compensarà les pèrdues de molts agricultors. La baixada superarà el 50% però serà més greu a les zones interiors del Baix Ebre i el Montsià, que es van veure més afectades per les pluges de la primavera i les primeres onades de calor de l'estiu, causes que han agreujat la situació. L'any passat, amb una producció rècord, molt fruit es va malmetre per les llevantades de la tardor i es van quedar als camps perquè la competència africana va aclaparar els mercats europeus i va rebentar els preus. Els citricultors han arribat econòmicament tocats i ha costat pal·liar els efectes climatològics.

Summary: L'augment dels preus no compensarà a molts citricultors ebrencs la greu caiguda de la producció d'enguany


El president del Govern, Quim Torra, ha admès que l'executiu es va "precipitar" quan va anunciar que dimarts vinent ja hi hauria mascaretes a les farmàcies a disposició de la ciutadania. "Tota l'autocrítica que faci falta", ha dit Torra en una roda de premsa telemàtica, també en referència a la gestió de les residències de la gent gran. El cap de l'executiu ha dit que després de fer-ho públic es van adonar que no hi hauria suficients unitats de cara al 14 d'abril, que no volien provocar un "col·lapse" a les farmàcies i que per això ho han ajornat al 20 d'abril, quan s'espera que se'n puguin distribuir 1,5 milions. Les mascaretes es distribuiran amb la targeta sanitària. També ha denunciat que encara no saben com es repartiran les mascaretes per part del govern espanyol a partir de dimarts al transport públic i que el Govern, en canvi, ha optat per fer-ho "de la manera que es pot fer". Torra també ha explicat que s'ha vist que, mentre Salut té "suficient múscul sanitari" per duplicar recursos, al sector sociosanitari no ha estat així, perquè necessita un "replantejament". Ha explicat que es faran "tests massius" per saber la situació a cada centre de gent gran i que ja s'han començat a traslladar centenars de residents. El president de Govern ha trencat una llança per als professionals de les residències per fer la feina amb condicions "enormement difícils de protecció" i als quals no han pogut donar el material que haurien volgut per la "centralització de material". "De vegades hem arribat tard i a ningú més li dol més que haguem arribat tard", ha afegit.

Summary: Torra admet un "error de precipitació" del Govern en l'anunci del repartiment de mascaretes en farmàcies


Endesa ha iniciat les obres per estendre un nou tram de línia subterrània de mitjana tensió a 25 kV a l’Ametlla del Vallès amb l’objectiu de tancar una anella elèctrica i millorar el subministrament a nou municipis del Vallès Oriental. L'actuació repercutirà a 4.000 abonats l’Ametlla, Bigues i Riells, Canovelles, Les Franqueses, Granollers, Lliçà d’Amunt, Lliçà de Vall, La Garriga i Santa Eulàlia de Ronçana. La firma preveu destinar 370.000 euros a unes obres que estendran 2,5 quilòmetres de cablejat per enllaçar dues línies i 16 centres de transformació que fins ara estaven aïllades, amb la pretensió que la nova anella elèctrica permeti millorar la capacitat de reacció en cas d'incidència.

Summary: Endesa reforça el servei a nou municipis del Vallès Oriental amb el tancament d'una anella elèctrica a l'Ametlla


Diverses exalumnes de l'Institut Escola Industrial de Sabadell han denunciat públicament que un exdirector els va proferir constants "agressions verbals en termes sexuals" quan estudiaven al centre. Les noies han fet públiques les seves protestes a través de les xarxes socials, on asseguren que aquest professor els feia insinuacions sexuals "constants". En conèixer la situació, l'Ajuntament de Sabadell ha demanat als Serveis Territorials d'Educació que investigui i esclareixi els fets. Les afectades de l'INS Escola Industrial han fet públic el seu cas després que unes alumnes de l'Institut de Castellar del Vallès denunciessin l'assetjament sexual d'un professor d'Educació Física a qui el Departament d'Educació ha apartat del centre. "La seva diversió i forma de comunicar-se amb els alumnes era fer comentaris graciosos purament sexuals", ha assegurat a l'ACN Neus Gorina, una de les exalumnes denunciants dels fets de l'INS Escola Industrial de Sabadell. Gorina relata que va viure nombroses situacions vexatòries ara fa 10 anys, quan cursava 2n d'ESO. En una ocasió, diu que el professor li va insinuar si estava "cansada després d'haver passat la nit amb ell". "En una altra ocasió, em vaig aixecar per anar a buscar una llibreta i ell em va preguntar si estava anant a buscar un consolador", continua aquesta exalumna, que lamenta que el professor "només obria la boca per dir aquest tipus de tonteries". Gorina diu recordar com l'home s'adreçava "sempre" a les noies com a "submises", mentre als nois els feia comentaris "d'empoderament masculí". Aquesta exalumna també assegura que, quan van passar els fets, ella i la seva família ho van traslladar al Departament d'Educació juntament amb les queixes cap a una altra professora. Segons relata, li van respondre que "la millor opció era canviar de centre", i diu que així ho va fer. Més de deu anys després, Gorina celebra que s'hagi creat un perfil a les xarxes socials per visualitzar els comentaris que asseguren que aquell exdirector els feia a ella i les seves companyes, i confia que "serveixi per a què cap nena de 13 anys hagi de suportar el mateix". L'Ajuntament condemna demana esclarir els fets Al seu torn, l'Ajuntament de Sabadell ha instat els Servei Territorials d’Educació de la Generalitat a obrir una investigació per esclarir els fets "el més aviat possible". En un comunicat, el consistori apunta que s'ha posat en contacte amb la direcció actual del centre per posar-se a la seva disposició, com també amb el grup d’alumnes denunciants "per oferir-los tots els recursos municipals d'ajut en aquestes situacions", com suport emocional i jurídic. "L’Ajuntament de Sabadell reafirma el rebuig a qualsevol situació de violència o assetjament físic, psicològic o verbal i és contundent en el fet que qualsevol agressió ha de ser denunciada", subratlla el consistori, que assegura que "no es volen ni poden tolerar agressions masclistes ni cap mena de d’assetjament, ni de comportament, ni cap acte de violència que limiti a les dones pel sol fet de ser-ho".

Summary: Exalumnes d'un institut de Sabadell denuncien comentaris sexistes d'un exdirector del centre


Els consellers de l'Ajuntament de Tarragona i treballadors del consistori han fet aquest dimecres al migdia un minut de silenci en record per les víctimes de la covid-19. Durant els deu dies que el govern espanyol ha decretat de dol oficial, fins el sis de juny, la bandera del palau municipal onejarà a mig pal. Els participants s'han repartit en diverses files i guardant en tot moment la distància de seguretat. En acabar, l'alcalde de la ciutat, Pau Ricomà, ha comentat que "el millor record" que es pot tenir per les víctimes "és no baixar la guàrdia" en les mesures de protecció contra el coronavirus i ha alertat que "els brots poden existir en qualsevol lloc".

Summary: Consellers i treballadors de l'Ajuntament de Tarragona fan un minut de silenci per les víctimes de la covid-19


El president creu que tancar el web del referèndum és “intentar posar portes al camp” amb “mètodes del segle XIX” ACN Barcelona.-El president de la Generalitat, Carles Puigdemont, ha considerat aquest dimecres a la nit que és “una barbaritat” que la Fiscalia hagi decidit investigar i citar a declarar a tots els alcaldes que han manifestat que col·laboraran amb el referèndum de l’1-O. “És una causa general que recorda practiques impròpies d’una democràcia”, ha afegit, tot posant-se “al costat” dels batlles i qualificant “d’acte de dignitat” la protesta que han convocat per dissabte. A més, davant el tancament del web del referèndum, el president ha explicat que l’Estat intenta “posar portes al camp” en un àmbit, el digital, on resulta molt complicat. “Intenten combatre una expressió del segle XXI amb mètodes del segle XIX”, ha sentenciat. De la mateixa manera, Puigdemont ha mostrat el seu convenciment que el dia 1 d’octubre “el referèndum es farà i es votarà, facin el que facin” des de l’Estat, fins i tot si intenten aplicar la suspensió de l’autonomia.

Summary: Puigdemont veu “una barbaritat impròpia d’una democràcia” que la Fiscalia investigui els alcaldes per l’1-O


El candidat de CDC a les eleccions del 26-J, Francesc Homs, ha rebutjat aquest divendres un referèndum unilateral perquè els partidaris del 'no' no hi participarien i no tindria legitimitat internacional. "No em faríem res de convocar un RUI si la gent del 'no' el boicotegés, perquè davant la comunitat internacional seria difícil sostenir-ne la seva legitimitat", ha argumentat en roda de premsa abans de visitar la fundació Cuina Justa-Cassià Just. Homs s'ha preguntat "com es pot fer un referèndum unilateral si els del 'no' no el reconeixen". "La democràcia no es pot imposar", ha conclòs, tot recordant que el 9-N va ser un "exercici extraordinari", però tothom va coincidir "que no era suficient", ja que només es van mobilitzar els independentistes. El candidat convergent també ha constatat que l'Estat no vol posar les urnes perquè això els obligaria a fer una proposta a Catalunya.

Summary: Homs rebutja un referèndum unilateral perquè els del 'no' no hi participarien i perdria legitimitat internacional


El regidor de l’àrea de Governació i Promoció Econòmica de l’Ajuntament de Berga, Francesc Ribera, ha donat a conèixer aquest dilluns els resultats de la liquidació dels comptes corresponents a l’exercici econòmic de 2016. El regidor de la CUP s’ha mostrat molt satisfet pels resultats obtinguts, ja que s’ha aconseguit reduir l’endeutament del consistori fins als 14 MEUR, després que el 2014 se situés als 18,2 MEUR. Ribera ho ha atribuït “a una qüestió constant d’estalvi”, fruit del nou sistema que s’ha implantat al consistori que, a grans trets, permet una previsió molt més acurada de tot allò que s’ingressarà i es gastarà cada mes.  En un escenari ideal, el regidor cupaire ha situat l’endeutament 0 de l’Ajuntament de Berga a l’any 2022.  “El balanç que fem del primer any no pot ser més positiu”, ha assenyalat el regidor de l’àrea de Governació i Promoció Econòmica de l’Ajuntament de Berga, Francesc Ribera. El regidor cupaire ha afegit que “mirant exercicis d’anys anteriors, no hi ha hagut un any tan bo”. Ribera ha explicat que l’equip de l’alcaldessa Montserrat Venturós vol mantenir la línia a la baixa en l’endeutament municipal  “i que la corba vagi cap avall per poder-nos treure les limitacions que comporta un gran endeutament”.  Dels 18,2 milions de deute total que tenia l’Ajuntament de Berga l’any 2014, que havia arribat a un nivell històric dos anys abans, el 2012, amb 18,7 milions, s’ha passat als 17,2 de l’any 2015, i els 14,3 milions de l’any 2016. Del 2015 al 2016 la reducció ha estat de 3 MEUR, però en destaca que hagi sigut amb un increment de gairebé 1,5 milions corresponents a l’assumpció d’interessos sobrevinguts i de demora.  Ribera s’ha felicitat perquè “la ciutat necessitava alliberar-se de la llosa que representa un endeutament tan elevat”. Tot i això, s’ha mostrat escèptic que es pugui tornar a repetir un any tan bo, “perquè s’ha fet net de molts coses, hem fet endreça”. Amb tot, s’espera poder mantenir la tendència. “Nosaltres només gastem allò que tenim”, ha assenyalat Francesc Ribera. “I com ho sabem?”, s’ha preguntat, “doncs perquè tenim les previsions”. Aquesta és la clau que ha permès reduir l’endeutament del consistori, ha explicat l’edil. Des que van entrar a l’ajuntament l’any 2015 han treballat per implantar un nou sistema de control de pressupostos que els permet saber les despeses que tindrà el consistori “mes a mes”. “Això implica que puguem tenir un control molt més acurat de les més de 1.000 partides a què s’han de fer front”, ha puntualitzat Ribera.  La introducció del nou sistema de control pressupostari, segons el regidor, “ha suposat un canvi absolut en els mètodes de treball”. Ribera ha explicat que l’oposició “ha entès” la nova manera de treballar, perquè “calia arremangar-se i anar al detall de totes les despeses”. D’aquesta manera, quan hi ha una incidència “es pot detectar de seguida” i “és difícil que s’escapi res”, ha afegit.  El detall dels pagaments que ha de fer l’Ajuntament mes a mes de manera molt detallada no és l’única característica que defineix la nova manera de treballar del consistori. El nou funcionament dona el control al cap de cada àrea de l’Ajuntament de tot el procés d’execució del pressupost, tot i que s’hagi acordat a grans trets amb alcaldia. El mètode també permet que si un mes sorgeix una incidència i no es pot dur a terme aquella despesa per alguna raó, se sap al moment i es pot “redirigir”, ha explicat Francesc Ribera. Pel que fa al pagament a proveïdors, Ribera ha assenyalat que l’Ajuntament de Berga normalment paga a finals de mes. Tot i això, enguany, per exemple, ja s’ha pagat als proveïdors les factures corresponents a juliol i agost. El regidor ha explicat que quan la CUP va accedir a l’Ajuntament ja van començar a pagar els proveïdors en 30 dies. El compliment d’aquests terminis ha fet que cada vegada més proveïdors vulguin treballar amb el consistori i “això ha suposat molt estalvi perquè hi ha més competència”. Ribera ha afegit que a data de 2016 el deute a proveïdors era de 960.000 euros, una xifra que es preveu deixar a 0 a finals de mandat.

Summary: L’Ajuntament de Berga redueix l’endeutament del consistori fins als 14 MEUR


L'alcaldessa de Barcelona, Ada Colau, ha admès aquest dimecres que la sentència del Tribunal Suprem sobre Agbar l'ha sorprès molt i no la comparteix. "No ens agrada, però no puc donar més detalls perquè no hem pogut llegir encara l'argumentació", ha afegit en declaracions als periodistes. El Suprem ha avalat l'empresa mixta entre Agbar i l'Àrea Metropolitana de Barcelona (AMB) per a la gestió del servei d'aigua a Barcelona i la seva àrea metropolitana. Ha revocat així les sentències del Tribunal Superior de Justícia de Catalunya (TSJC), que el 2016 va anul·lar l'empresa de capital mixt després d'un recurs d'Aigües de València, Acciona i Aqualia.

Summary: Colau admet que la sentència del Suprem sobre Agbar l'ha sorprès molt i no la comparteix


Una balena morta ha aparegut flotant aquest dimecres a unes tres milles del cap de Salou (Tarragonès). El cetaci correspon a un exemplar de ‘Balaenoptera pysalus’ i es trobava en estat de descomposició, segons ha informat Salvament Marítim. L’animal mesurava entre deu i dotze metres de llargada i significava un perill per a la navegació de la zona, segons el Port de Tarragona, per la qual cosa s’ha posat en marxa un operatiu per retirar el cadàver. Una embarcació de Salvament Marítim ha remolcat el cetaci fins a la dàrsena del moll de Cantàbria. El Port de Tarragona coordinarà la gestió de les restes.

Summary: Apareix una balena morta flotant a unes tres milles del cap de Salou


JxSí i la CUP han tombat una moció del PPC que instava el Govern a participar en la negociació del nou model de finançament en espais com la comissió d’experts derivada de la Conferència de Presidents Autonòmics. La resta de grups parlamentaris hi han votat a favor, però no ha estat suficient perquè s’aprovi la moció. El text presentat també instava l’executiu català a plantejar al govern espanyol que, de manera simultània a la comissió d’experts, obri espais bilaterals entre governs de negociació. També s’ha rebutjat un altre punt de la moció que instava a elaborar una avaluació dels recursos que ha proporcionat per a Catalunya l’actual model de finançament.

Summary: JxSí i la CUP rebutgen instar el Govern a participar en la negociació del finançament


"Jo vaig ser de les primeres que vaig dir amb molta claredat que estava en contra del dret a decidir, i el temps m'està donant la raó" ACN Madrid.-La presidenta andalusa, Susana Díaz, ha afirmat aquest dilluns que l'acord entre Junts pel Sí i la CUP i la investidura del 130è president de la Generalitat, Carles Puigdemont, és "un pas més en un disbarat que porta massa temps ja protagonitzant per part de determinades autoritats del govern de Catalunya", perquè "cap govern autonòmic ni responsable públic pot saltar-se la llei ni pot actuar al marge de la legalitat" i "el que ahir van anunciar a Catalunya va ser que avancen en aquest disbarat". "Jo vaig ser de les primeres que vaig dir amb molta claredat que estava en contra del dret a decidir, i el temps m'està donant la raó", ha dit, perquè "volien decidir el que ja havien decidit: trencar el nostre país, la convivència, la concòrdia i el projecte comú que tots volem".

Summary: Susana Díaz diu que la investidura de Puigdemont és "un pas més en el disbarat" que viu Catalunya


La policia destaca la "violència i agressivitat" de l'atac i no descarten noves detencions relacionades amb els fets   ACN Barcelona.-Els Mossos d'Esquadra han detingut a Lliçà d'Amunt un dels taxistes que durant la manifestació del passat 25 de juliol va participar en l'atac amb "violència i agressivitat" contra un vehicle VTC que, en aquell moment, transportava un matrimoni amb la seva filla petita. Segons el relat de la policia, els fets van tenir lloc a la cruïlla dels carrers Aragó i Girona i els assaltants va atacar el cotxe donant-li cops fins a trencar els retrovisors i van abonyegar la carrosseria, provocant danys per valor de 7.000 euros. El conductor va baixar llavors del vehicle per intentar calmar els ànims i alguns dels manifestants el van agredir, li van pintar la cara amb un esprai i li va llançar el pot metàl·lic al cap. La investigació continua oberta i no es descarten noves detencions de persones que la policia ja té identificades.

Summary: Els Mossos detenen un taxista per agredir un VTC durant la manifestació del 25 de juliol


El president de l'ANC, Jordi Sànchez, i el d'Òmnium Cultural, Jordi Cuixart, que es troben actualment a la presó, han estat guardonats a la primera edició dels Premis Ateneu Barcelonès per la defensa dels drets humans i la dignitat. La Junta Directiva de l'Ateneu Barcelonès entregarà el pròxim 30 de novembre els premis coincidint amb la celebració del Dia de l'Ateneu. També es premiarà a l'actriu Montserrat Carulla, pel servei a la Cultura; a Javier Tejada Palacios, per la recerca científica; al fiscal i magistrat emèrit del Tribunal Suprem José Antonio Martín Pallín, pel servei al dret i la justícia, i el professor de filosofia i de filosofia de la literatura universal a la Universitat Iberoamericana de Mèxic Bernat Castany, per la trajectòria de servei a l'Ateneu.

Summary: Sànchez i Cuixart, guardonats amb els Premis Ateneu Barcelonès per la defensa dels drets humans i la dignitat


Per tercer any consecutiu, la Font Màgica de Montjuïc ha estat punt de reunió per a milers de persones que han acomiadat el 2015 i han celebrat plegades l'inici del nou any. Les quatre columnes de Puig i Cadafalch s'han transformat en un gran rellotge que ha donat la benvinguda al 2016. El clímax festiu de l'espectacle creat pels Comediants ha arribat amb les 12 campanades simbòliques acompanyades de focs artificials i aigua. L'espectacle ha començat mitja hora abans de les dotze, tot i que des de les nou del vespre la música ha estat protagonista per amenitzar l'espera de tots aquells que han decidit sortir de casa i celebrar el cap d'any a l'Avinguda de la Reina Maria Cristina. Després de protagonitzar l'espectacle dels dos darrers anys, l'home del Mil·lenni i la Fura dels Baus han donat el relleu als Comediants en aquesta tercera edició del cap d'any a la Font Màgica de Montjuïc. Milers de persones, moltes d'elles turistes, no s'han volgut perdre l'espectacle que promouen conjuntament l'Ajuntament i Turisme de Barcelona. Quan s'apropava el punt de la mitjanit, les quatre columnes de Puig i Cadafalch s'han il·luminat per representar els quarts, l'avís que en pocs segons arribarien les 12 campanades. Des de dues pantalles s'ha seguit el compte enrere des de 10 i cada campanada ha anat acompanyada d'una ràfega de foc i de llum, que ha il·luminat el cel de la ciutat. En total, una tona de pólvora –similar a la que es fa servir per al piromusical de la Mercè-, concentrada en pocs minuts. La celebració d’enguany s'ha dividit en quatre parts: Barcelona marca el ritme, amb les bateries i percussions de Santi Arisa i els percussionistes dels Perkutes de Canet; El temps de Barcelona, amb el foc i els dimonis com a símbols de la renovació; Barcelona és integradora, moment en què ha sobresortit la interpretació de la soprano Begoña Alberdi i del Cor de Cap d'Any del tema Barcelona amb el cor, compost per Manel Camp; i, per últim, Barcelona camina cap al futur, que ha començat pocs minuts abans de les dotze i s'ha allargat fins l'últim joc de pirotècnia. L'Ajuntament ja preveia una gran afluència de públic, fet pel qual ha instal·lat una pantalla gegant a la Plaça d'Espanya, des de la que també s'ha pogut seguir l'espectacle a través de la senyal realitzada. Transport públic i controls d'alcoholèmia   El Metro ha estat el mitjà de transport predilecte per la majoria dels assistents. Com és habitual la nit de cap d'any, el servei es manté ininterromput durant tota la nit, per la qual cosa –i aglomeracions al marge- tothom era conscient que podria tornar cap a casa o dirigir-se a la festa escollida sense necessitat d'agafar el cotxe. Els que han optat pel vehicle privat s'hauran trobar diversos carrers tallats al voltant de la Font Màgica i nombrosos controls policials. La Guàrdia Urbana ha reforçat els controls d’alcoholèmia i drogues a diferents punts de la capital catalana, amb l’objectiu de prevenir accidents davant la gran quantitat de desplaçaments que es preveuen. Els Mossos d'Esquadra i la policia barcelonina han coordinat un dispositiu de seguretat preventiva, que compta també amb el reforç de 50 agents cívics. Aquests últims s'han encarregat d'evitar que a la zona de l'espectacle hi accedissin ampolles de vidre. A canvi, s'han repartit 50.000 gots de plàstic.  Desplegament policial Els ulls del Mossos han estat enguany especialment atents a qualsevol amenaça terrorista. El nivell d'alerta, 4 sobre 5, ha fet redoblar la vigilància a l'entorn d'un esdeveniment massiu com el del cap d'any a Barcelona. Altres ciutats europees han decidit anul·lar o reduir l'impacte de les celebracions precisament per temor a un acte terrorista. El conseller d'Interior, Jordi Jané, ja va avisar fa uns dies que els Mossos desplegarien "un dispositiu de màxima alerta" i que en l'operatiu de Cap D'any es destinarien 230 efectius més que els de l'any passat. Els GEI, els Tedax i la Unitat Canina han tingut presència física al voltant de la Font Màgica. Neteja L’operatiu de neteja és un altre dels elements imprescindibles per a una nit com la de cap d'any, especialment a la zona de Plaça d'Espanya i a l'Avinguda de la Reina Maria Cristina. A més dels 61 operaris de neteja, s'hi han instal·lat un centenar de papereres de cartró i 20 contenidors de recollida selectiva.

Summary: Barcelona s'acomiada del 2015 i celebra l'inici del nou any a la Font Màgica de Montjuïc


El Festival Internacional de Teatre Amateur de Girona (Fitag), que enguany se celebrarà del 28 d’agost a l’1 de setembre, inclourà 30 companyies procedents d'Argentina, Bèlgica, Brasil, Cuba, Itàlia, França, Marroc, Mèxic, Xile, juntament amb d'altres de Catalunya i l'estat espanyol. Es calcula que hi participaran unes 280 persones. En aquesta nova edició es representaran 34 espectacles a Girona i deu més als diferents municipis participants de la demarcació. Dos d'aquests espectacles són coproduccions del certamen amb la participació d'actors catalans amb d'altres del Marroc i Andalusia. Una de les novetats és que el teatre amateur també arribarà al barri Pla de Palau-Sant Pau de Girona seguint així amb l'aposta per obrir-ho a diferents punts de la ciutat. També es manté el Fitag Terrassa Nits al Pati de la Casa de Cultura.  El Festival Internacional de Teatre Amateur de Girona (Fitag) aixecarà el teló el pròxim 28 d'agost amb l'espectacle 'Europa', al Teatre Municipal de Girona. Es tracta d'un muntatge musical produït entre Cràdula Teatre de Cassà de la Selva i el Cor Preludi. L'endemà, es representarà 'El serio soy yo' del grup cubà Cuentero, l'espectacle del país convidat en aquesta nova edició. Serà al CaixaForum. Es tracta d'un muntatge de narració oral basat en contes tradicionals cubans on apareix el característic humor dels camperols del país. Les dues coproduccions del certamen, 'Exercices sur la liberté' i 'Los francisquitos', enllacen Catalunya amb el Marroc i també amb Andalusia. A més, es continua apostant per les propostes escèniques del Fitag El Galliner, un espai on els alumnes d’aquesta escola presentaran les millors propostes de 'Distrets' (muntatges breus creats pels alumnes) d’aquest curs. Els diferents espais     El Fitag es fa a diferents espais de la ciutat de Girona: Auditori Viader i Pati de la Casa de Cultura; pati de les Magnòlies de la Delegació Territorial de la Generalitat a Girona, centre cultural La Mercè, teatre Municipal, sala La Planeta, cinema Truffaut i el pati del Caixa Fòrum. Aquest any, seguint en la línia de l'any passat de fer-lo arribar a barris gironins, s'ha decidit incloure el del Pla de Palau –Santa Pau. També es manté el Fitag Terrassa Nits al Pati de la Casa de Cultura. Per altra banda, algunes funcions també es faran a deu municipis més. Es tracta de Campdevànol, Figueres, Llançà, Lloret de Mar, Maçanet de la Selva, Palamós, Sant Gregori, Sant Jordi Desvalls, Sant Pere Pescador i Vidreres. El 'FITAG Municipis' implica també que grups teatrals del territori acullin companyies d'altres països. Entre els objectius del festival hi ha el de fomentar els intercanvis culturals i la col·laboració en projectes internacionals i promocionar grups gironins arreu del món.   En el decurs de l’acte de presentació d'aquest dimarts, el vicepresident de la Diputació de Girona, Albert Piñeira, ha assenyalat que "el Fitag arriba a la majoria d'edat convertit en un referent del teatre amateur a escala internacional" alhora que ha destacat la "gran tasca per fomentar el teixit associatiu, la participació i la cohesió social mitjançant la cultura".   La directora dels serveis territorials del Departament de Cultura a Girona, Carme Renedo, ha explicat que de nou la Xarxa de Teatres d’Ateneus de Catalunya se suma al festival amb l’objectiu de potenciar i difondre el teatre que es fa a Catalunya. I ha assenyalat que "el teatre amateur és el teatre que estima la cultura, les arrels i la llengua del país". Per la seva banda, la segona tinenta d'alcaldia de Girona, Maria Àngels Planas, ha elogiat el fet que arribi també al barri de Santa Pau per seguir "descentralitzant" la cultura i fer-la arribar a més gent.

Summary: El Fitag comptarà amb 30 companyies de diferents països i portarà el teatre amateur a deu municipis


Els Mossos d'Esquadra han rescatat una nena de tres anys que aquest dimecres estava plorant seminua al balcó de casa seva a Salt (Gironès) i amb risc de caure o agafar fred per les baixes temperatures. Els agents han rebut l'avís al migdia i han anat fins al domicili, situat a l'avinguda Països Catalans. Han tocat el timbre del pis per alertar els pares de la petita però ningú ha respost ni obert. Aleshores, els agents han accedit al pis a través del balcó. Quan han entrat a l'habitatge, s'han trobat amb la germana bessona de la nena i al pare de les criatures dormint al sofà. El pis estava brut i deixat. Els agents han obert diligències i han posat el cas en coneixement de la Direcció General d'Atenció a la Infància i l'Adolescència (DGAIA). Cap a les dotze del migdia, uns veïns han alertat els Mossos d'Esquadra perquè la petita estava sola i mig despullada plorant al balcó de casa seva. La nena estava enfilada a unes bicicletes i en perill de caure daltabaix.  Els agents han arribat a l'edifici, situat al passeig dels Països Catalans, i han trucat a la porta. Ningú ha respost ni ha obert. Llavors, han accedit al balcó i, des d'allà, han pogut entrar a dins amb la nena.  El pis estava ple de brutícia i desordre. Els agents han trobat, en una altra habitació, la germana bessona de la nena que estava dormint. Al sofà del menjador, hi havia el pare que també dormia i no atenia les petites. L'home és de nacionalitat espanyola i li consten antecedents. Els Mossos d'Esquadra han obert diligències i han posat el cas en coneixement de serveis socials perquè avaluïn si les menors estan ben ateses i si cal fer algun tipus de seguiment a la família.

Summary: Els Mossos d'Esquadra rescaten una nena de tres anys que estava seminua plorant al balcó de casa seva a Salt


En la fugida va acabar encastant el taxi contra un arbre ACN Barcelona.-La Guàrdia Urbana ha detingut aquesta nit un home per atracar un taxista i emportar-se el seu vehicle al barri de Sants. L'atracador, que va amenaçar el conductor amb un ganivet, va acabar encastant el taxi contra un arbre quan fugia. L'home ha quedat detingut per un delicte de robatori amb violència i intimidació.

Summary: Detenen un home per atracar un taxista i emportar-se el seu vehicle a Barcelona


El servei de bus que connecta les poblacions de Castellbell i el Vilar, Rellinars i Terrassa doblarà el servei a partir de dilluns, i passarà de dues a quatre expedicions d'anada i de tornada els dies laborables. El primer dels busos des de Castellbell sortirà a les 6.55 h i el darrer a les 16.25 h. En sentit invers, serà a les 7.45 h i les 19.30 h. Així, segons ha informat el Departament de Territori i Sostenibilitat, es crea una nova expedició que permet arribar a Terrassa abans de les 8.00 h i a Castellbell abans de les 8.30 h. El canvi també suposa un nou servei al migdia i a mitja tarda. La modificació del servei també suposarà que el recorregut a Castellbell i el Vilar s'allargui fins al centre de la població, on hi ha el Centre d'Atenció Primària i l'estació de Rodalies R4. Així, es passarà de les tres parades actuals a vuit. També cal destacar que totes les expedicions arribaran fins a l'estació d'FGC "El Burés". En sentit contrari, els nous horaris també faciliten els enllaços a Terrassa amb el servei a la UAB de Bellaterra, tant al matí i al migdia d'anada, com al migdia i al vespre de tornada.

Summary: El bus de Castellbell i el Vilar a Terrassa doblarà el nombre d'expedicions a partir de dilluns


Salvadó s’estrena a la campanya carregant contra Cs: “Són gent que per arribar a les Terres de l’Ebre necessiten GPS perquè no saben ni on són” ACN Sant Carles de la Ràpita.-Esquerra Republicana tanca la porta a pactar un acord de Govern després del 21-D amb els comuns i el PSC. El diputat dels republicans al Congrés Gabriel Rufián, ha estat qui ha tancat l’acte d’ERC a Sant Carles de la Ràpita, i l’encarregat de replicar la possibilitat que el candidat de Catalunya en Comú-Podem, Xavier Domènech, ha posat sobre la taula per governar en coalició tripartita. “Company, a ERC no pactem ni amb carcellers ni amb espoliadors. Perquè la fraternitat no és dir-li a un poble que esperi a que tu guanyes, és deixar-lo guanyar si pot guanyar, i aquest poble ja ho ha fet”, ha sentenciat dirigint-se directament a Domènech. Al mateix acte, s’ha estrenat en campanya el que fos secretari d’Economia, Lluís Salvadó, que tot i ser candidat a per Tarragona, no havia participat a cap acte des que va quedar en llibertat després de ser detingut pels preparatius de l’1-O. Salvadó ha volgut carregar contra Cs per ser el principal competidor d’ERC per guanyar les eleccions. “Recordem a tothom que els senyors de Cs, per molt que es vistent de taronja i vagin de moderns, han fet president al líder del partit més corrupte d’Europa, i són gent que per arribar a les terres de l’Ebre necessiten GPS perquè no saben ni on són”, ha etzibat.  El míting, que ha reunit unes 1.200 persones que han deixat petit el pavelló firal de Sant Carles de la Ràpita, ha tingut un format poc habitual en campanya, donat que l’ha tancat Gabriel Rufián, que no és candidat al 21-D. Tot i això, en acabar la seva intervenció, el diputat al Congrés ha volgut apel·lar a la “normalitat en la que s’hauria de desenvolupar aquesta campanya” i ha conclòs presentant, com si hagués d’intervenir per tancar l’acte, al cap de llista per Barcelona, Oriol Junqueras, pres a Estremera.  Al seu discurs, Rufián  ha carregat especialment contra PSC, Cs i PPC. “ERC vol guanyar les eleccions als carcellers del 155, al front taronja, al PSOE que són els sigles de ‘Pedro Sánchez Os Engaña’. No demaneu perdó per això. Guanyarem”, ha dit per esperonar els seus. I és que per a Rufián, “l’amenaça” en la situació actual no són els independentistes. “L’amenaça és el club dels carcellers, el club del 155; l’amenaça està a Ferraz, Moncloa, Génova i la seu de Cs, no en mítings com aquest. Perquè el que odia Espanya no és el groc dels llaços, el que odia Espanya és el groc dels noms dels corruptes que apareixen als papers de Bárcenas”, ha sentenciat.  Salvadó, per la seva part, ha aconseguit emportar-se els aplaudiments més llargs del míting, donat que l’acte es feia a la seva localitat natal i això ha convertit la cita en quasi un homenatge a la seva feina al Govern i el seu paper al referèndum de l’1-O. Salvadó, però, ha volgut tenir un record per a Junqueras i la resta de “presos polítics”, i ha aprofitat per denunciar que “el que més indigna és que qui els ha posat a la presó és un Estat governat pel partit més corrupte d’Europa, un Estat presidit per un senyor que ha cobrat sobresous en negre i ha quedat demostrat”.  A l’acte també ha intervingut el número tres de la llista d’ERC per Barcelona, Raül Romeva, que ha estat rebut amb tants aplaudiments que s’ha mostrat visiblement emocionat. Romeva ha dedicat part del seu discurs a dirigir-se a aquells independentistes des mobilitzats i als que dubten si donar el seu suport a Esquerra. “Si d’alguna cosa depenen Oriol Junqueras i els que estan presos és de que guanyem aquestes eleccions. Si no guanyem, ho tindran més difícil. I hi ha gent que dubta, gent que va rebre cops per defensar la democràcia. Si d’alguna cosa no hauríem de dubtar, si hem de tenir una certesa, és que només ens podem permetre ara guanyar. No podem dubtar perquè el 155 no dubta a destruir la cohesió social, la llibertat i la unitat d’aquest país. No dubteu!”, ha cridat als assistents al míting.

Summary: ERC avisa Domènech que no acceptarà un tripartit amb el PSC perquè “no pacta amb carcellers i espoliadors”


L’exconsellera Montserrat Tura ha recordat al cofundador de l’ONG Intervida Rafael Puertas que com a titular de la cartera de Justícia hauria comès un delicte si no hagués fet investigar l’entitat per irregularitats econòmiques. Ha reacciona així, en declaracions a l’ACN, a la denúncia que Puertas ha interposat davant la Fiscalia de Madrid contra ella mateixa, el jutge Baltasar Garzón, un altre magistrat de l'Audiència de Barcelona i altres persones per suposats delictes d'estafa, apropiació indeguda, prevaricació i tràfic d'influències, entre altres. Tura ha recordat que el 2007 treballadors de la mateixa ONG van explicar que hi havia irregularitats en el funcionament, i que, en aquest context, el Protectorat de Fundacions “tenia l’obligació” de fer-hi una inspecció. Tura també ha recordat que un cop feta la inspecció es va considerar que “hi havia coses que podien ser constitutives de delicte”. Entre d’altres, ha explicat, “hi havia diners a paradisos fiscals, entramat de societats amb ànim de lucre, inversions immobiliàries... coses que no corresponen a una entitat” d’aquest tipus. També ha recordat que el tema es va posar en coneixement de l’autoritat judicial, una jutgessa de Barcelona “que fins i tot va designar una fiscal específica” per investigar el cas. L'11 de juliol del 2007 un jutjat de Barcelona va ordenar l'escorcoll dels locals de l'entitat per registrar els comptes, cosa que va suposar una gran commoció pública, en tractar-se d'una de les ONG més importants i prestigioses de l'estat. En pocs dies, més de 90.000 socis es van donar de baixa, gairebé un terç dels donants. La Generalitat va nomenar uns administradors per cinc anys, mandat que acabava l'estiu del 2012, i el cas va passar a mans del magistrat Baltasar Garzón de l'Audiència Nacional espanyola, ja que implicava delictes a l'estranger. Els querellats van ser imputats per estafa, apropiació indeguda i administració deslleial i van ser interrogats pel destí d'uns 60 milions d'euros. Però el març del 2012, el magistrat Pablo Ruz, que es va fer càrrec del cas, i d'acord amb la fiscalia, va arxivar la causa en considerar que els dirigents no van enganyar els socis ni van desviar diners de forma fraudulenta, sinó que tots els beneficis invertits en l'àmbit privat, entre entitats dependents del 'paraigües' d'Intervida, van servir també per finançar projectes solidaris. Per això, considerava que les irregularitats comptables no són delictives, sinó com a molt faltes administratives que s'havien de portar a la via civil. Davant la denúncia que ara Puertas ha presentat, Tura ha afirmat que, en realitat, el delicte hauria estat “no enviar al Protectorat a investigar aquests fets”. I ha afegit que, en tot cas, la ciutadania li hauria de demanar responsabilitats si no ho hagués fet. També ha afirmat que els diners que ara Puertas afirma que l’administració va malbaratar són “en comptes corrents d’aquí i formen part del patrimoni de la Generalitat. No s’han enviat ni a operacions immobiliàries, ni a paradisos fiscals, ni a llocs on s’enviaven quan aquest senyor estava al capdavant de l’entitat”.

Summary: Tura replica al fundador d’Intervida que el seu delicte hauria estat no fer investigar l’ONG per irregularitats